Twee sterf; kar brand uit naby ongelukstoneel - Maroela Media
Die motor wat op 18 Desember 2015 op die N1 naby die Murrayhill-tolplaza uitgebrand het. Foto: ER24
Twee vroue is dood en nog 'n vrou het kritieke beserings opgedoen tydens 'n trompop botsing op die N1 naby die Murrayhill-tolplaza.
"Die ongeluk het Vrydagmiddag omstreeks 17:00 plaasgevind," het Werner Vermaak, woordvoerder van ER24, in 'n verklaring gesê. "Volgens omstanders het een van die voertuie glo vir iets uitgeswaai voor dit die ander voertuig reg van voor getref het."
Twee vroue, vermoedelik in hul laat 30's, is uit die voertuig geslinger. "Hulle het 'n paar meter van die wrak af gelê toe paramedici by die toneel opgedaag het. Hulle het noodlottige beserings opgedoen."
'n Vrou in die ander voertuig is 'n paar meter van die wrak van haar voertuig aangetref. Sy was in 'n kritieke toestand. "Paramedici het haar op die toneel gestabiliseer voor sy na 'n hospitaal gehaas is," het Vermaak bygevoeg.
Terwyl paramedici op die toneel besig was, het verbygaande motoriste hulle ingelig dat 'n motor 'n paar kilometer verder aan die brand geslaan het. "Paramedici het na dié toneel beweeg waar die bestuurder hulle meegedeel het dat hy gesien het hoe rook by die enjinkap uitkom en hy het stilgehou." Brand- en reddingsdiens het die snelweg gesluit terwyl hulle die brand probeer blus het. "Niemand is in dié voorval beseer nie."